<classify> KLABU ya Usalama Barabarani ya Wanafunzi wa Shule ya Msingi Bunge jijini Dar es Salaaam, imetoa elimu ya usalama wa barabarani kwa madereva wa magari na bodaboda kuzingatia sheria za usalama barabarani haswa vivuko vya watembea kwa miguu ili kuepusha ajali na vifo.Wanafunzi hao zaidi ya 20 walikuwa wakitoa elimu kwa madereva hao jana jijini Dar es Salaam waliokuwa wakiweka mafuta katika Kituo cha Mafuta cha Puma kilichopo Upanga jijini humo. Akizungumza wakati wa utoaji elimu kwa madereva, Rosenice Senyandumi ambaye ni mwanafunzi wa shule hiyo, alisema ajali za barabarani zimekuwa zikikatisha uhai wa binadamu wasio na hatia wakiwemo wanafunzi na mara nyingi huchangiwa na madereva wazembe.Ajali za barabarani zinapunguza nguvu kazi ya Taifa na kuathiri watoto kwa kuwa wengi hupoteza wategemezi wao na wakati mwingine watoto wenyewe kupoteza maisha au kupata ulemavu wa kudumu kutokana na ajali, alisema Senyandumi. Alisema kutokana na athari na madhara mbalimbali yanayotokana na ajali, walipatiwa mafunzo na wadau mbalimbali kuhusu usalama barabarani kwa ufadhili wa Kampuni ya Mafuta ya Puma Tanzania. Tunawaomba madereva wote mzingatie sheria za usalama barabarani, tunajua nyie ni wazazi wetu, kaka zetu na dada zetu... naamini sote tukichukua hatua tatizo la ajali zinazogharimu maisha ya watanzania wasio na hatia litakuwa ni historia nchini kwetu, alisema mwanafunzi huyo.Kwa upande wake, Kassim Juma ambaye ni dereva aliyepatiwa elimu ya usalama wa barabarani, alisema wanafunzi hao wameonesha uzalendo na wanapaswa kuungwa mkono ili kuwafikia madereva wengi zaidi na kuwapatia elimu ya usalama wa barabarani. Nawapongeza hata walioanzisha wazo la kuwawezesha wanafunzi hawa kutoa elimu kwa kuwa tunafahamu kwamba misingi bora ya elimu huanzia chini, hivyo watoto hawa watakuwa ni mabalozi bora wa vizazi vijavyo, alisema Juma.Mapema, Meneja Mkuu wa Kampuni ya Mafuta ya Puma Tanzania, Dominic Dhanah alisema kampuni hiyo imedhamiria kuhakikisha inashiriki kikamilifu katika masuala ya usalama barabarani ili kudhibiti ajali.  <topic>: kitaifa 